Antti

Antti on sarjan 13-vuotias päähenkilö, joka käy 7A-luokkaa Kauppalanvaaran yläasteella. Hänellä on vaaleat hiukset ja yleensä päällään vihreä huppari ja ruskeat housut. Antti harrastaa luontokuvausta.

Antin parhaat ja pitkäaikaisimmat ystävät ovat Kalle ja Keijo. Yläasteella hän ihastui Jaanaan, joka kuitenkin näkee hänet vain ystävänä.

## Luonne

Antti on hyvin tavallinen yläasteikäinen nuori, joka ei kuitenkaan sovi suoranaisesti yhteenkään stereotypiaan ikätovereistaan. Hän ei ole vielä löytänyt omaa selkeää rooliaan yläasteen armottomassa maailmassa, päätyen yleensä seuraamaan luokkatovereidensa edesottamuksia sivusta. Seitsemännen luokan edetessä Antti kehittääkin itselleen varsin ivallisen ja jopa pessimistisen asenteen, suhtautuen useimmiten negatiivisesti esimerkiksi Keijon pyrkimyksiin päästä tubetähdeksi tai erilaisiin toisten luokan poikien suorittamiin haasteisiin.

Samasta syystä Antti kuitenkin usein tuntee olonsa varsin yksinäiseksi ja ulkopuoliseksi. Sarjan edetessä hän tuntuu auttamattomasti päätyvän hankalasta tilanteesta toiseen, eikä hänellä usein ole ketään, jolle puhua ongelmistaan.
Kaikesta huolimatta Antti kuitenkin omaa pohdiskelevan luonteen lisäksi myös huumorintajua.

## Historiaa

Antin aamurutiini ala-asteella oli katsoa Pikku Kakkosta puuroa syödessään, minkä jälkeen hän pyöräili kouluun. Antti oli keskitason oppilas, joka sai 6. luokan todistukseen oppiaineiden keskiarvoksi 8.27. Antin parhaat ystävät olivat jo tuolloin Kalle ja Keijo. Antin perheeseen puolestaan kuuluvat hänen vanhempansa sekä pikkusisko Aino.

Yläasteelle mennessään Antti päätyi nopeasti omaamaan sivustaseuraajan roolin äänekkäiden luokkalaistensa kohelluksen keskellä. Hän kuitenkin myös tapasi heti ensimmäisenä päivänä uuden ihastuksensa, Jaanan. Ensimmäisen kauden lopulla Antti sai kuitenkin kuulla Jaanan näkevän hänet vain ystävänä tämän pyytäessä Antilta apua oman ihastuksensa kanssa.

Oppilaana Antti on edelleen keskitasoa myös ystäviinsä verrattuna. Toisin kuin Kalle, hän ei jaksa panostaa tehtäviin erityisemmin, mutta toisin kuin Keijo, hän kuitenkin pyrkii tekemään ne hyväksytysti. Antti ei myöskään ole vieläkään luovuttanut ihastuksensa suhteen, vaan on pyrkinyt lukuisin keinoin saamaan Jaanan huomaamaan hänet. Hän kuitenkin on epäonnistunut kerta toisensa jälkeen Kallen ja Keijon tuesta huolimatta. Kaiken huippu Antille kuitenkin oli, kun hän päätyi eräänä päivänä näkemään Jaanan ja Kallen yhdessä kahvilla; hän ymmärsi Kallen olleen Jaanan ihastus, ja kateus muutti hänet hetkessä katkeraksi parasta ystäväänsä kohtaan.

Antin ja Kallen välien viilentyessä Antti tapasi järjestämissään uudenvuodenbileissä Aleksin, josta tuli nopeasti yksi hänen parhaista ystävistään. Keittiötetissä ollessaan Antti sai järkytyksekseen kuulla Kallen ja Jaanan olevan pari myös heidän tulevana tet-päivänään. Vihaisena ja katkerana tämä laittoi maidolle allergisen Kallen perunamuusiin maitoa, ajattelematta kummemmin tekonsa seurauksia. Antin maailma kuitenkin mullistui hänen pian kuullessaan Jaanan tosiasiassa seurustelevan Aleksin kanssa, ja mikä pahempaa, Kallen joutuneen hänen tekonsa jälkeen sairaalaan.

## Esiintymiset

* Karin enkelit

* Hullu - hullumpi - yläaste
	+ Kausi 1 - Vasta alkua, Liikka on liikaa, Hullujen huone, Pinaattipäivä, Ihan some, Jotain mätää, Suhteellista ja Perhosia vatsassa
	+ Kausi 2 - Koetus, Perusasioita ja Kassienkutistus
	+ Kausi 3 - Suusta suuhun, Pingis, Läskiksi meni ja Kavereita huomennakin?
	+ Kausi 4 - Valokuvatus, Keijon kanava, Verta ja kielenpätkiä, Joulu - joulumpi - yläaste, Kaikki kielletty, Käty, Digiloikka ja Siistein päivä ikinä
	+ Kausi 5 - Poliisitapaus, Tanssii tatti tanassa, Maksuvälineurheilua, Kolmas pyörä, Piposta asiaa, Itse influencer, Salaisuuksien kansio ja Deus ex parentibus.

* Kallen ja Keijon kirjastoluokat

* Keijon kanava (sarja) - Jakso 6 ja jakso 12 (vain ääni)

## Triviaa

* Antti esiintyi ensimmäistä kertaa jo Hullu - hullumpi - yläaste -sarjaa edeltäneessä animaatioelokuvassa Karin enkelit. Hänen ulkonäkönsä kuitenkin muuttui merkittävästi sarjaan mennessä.
* Sarjassa Antin Instagram-tili on @kuvaajainen.
* Antin syntymäpäivä on 15.6.
* Antti on 172 senttimetriä pitkä ja painaa 66 kiloa.